Albert Bierstadt

Albert Bierstadt (Solingen, 7 a viz Genver 1830 – New York, 18 a viz C'hwevrer 1902) a oa ul livour stadunanat a-orin alaman, ezel eus al luskad Hudson River School.
Ganet e oa bet d'ar 7 a viz Genver 1830 e Solingen (Rheinprovinz e Prusia d'ar mare-se), mab da Heinrich Bierstadt, ur barazher, hag e bried Christina Tillmans. E 1831 e tivroas an tiegezh da SUA d'en em staliañ e Bedford, e Massachusetts
En e vugaleaj dija e tiskouezas bout donezonet evit an tresañ ha dedennet gant an arzoù. E 1851, oadet a 21 vloaz, e krogas da livañ taolennoù gant eoul war lien. Daou vloaz diwezhatoc'h, e 1853, e tistroas da Brusia ma chomas da studiañ al livouriezh gant izili an Düsseldorfer Malerschule, Skol livouriezh Düsseldorf, ma voe souezhet o kavout sikour digant livourien stadunanat, en o zouez Worthington Whittredge (1820-1910) eus an Hudson River School. Goude tri bloavezh e skol Düsseldorf ec'h eas gant W. Whittredge da dresañ e Prusia, e Suis hag en Italia a-raok distreiñ da Vedford e 1857. Eno e kelennas an tresañ hag al livañ e-pad ur prantad berr kent mont da livour a vicher.
E 1858 e lakaas un daolenn vras, a ziskoueze un dremmvro e Suis, en National Academy of Design (NAD) e New York ; kerkent e voe degemeret da geneil an Akademiezh. Da heul izili an Hudson River School e redas bro evit livañ dindan an amzer e traoñienn an Hudson hag e New England.
Bloaz goude, pa voe kaset ar jeneral Lander gant ar Gouarnamant da gornaoueg Norzhamerika, ec'h eas A. Bierstadt gantañ evit kavout gweledvaoù nevez da lakaat war al lien ; gant ar Menezioù Roc'hellek hag ar Sierra Nevada e voe awenet an arzour yaouank. Goude e zistro da New York e livas meur a daolenn diwar an tresadennoù niverus en devoa graet e-kerzh e veaj. E 1860, oadet a 30 vloaz, e voe dilennet da ezel an NAD.
Kenderc'hel da livañ kornaoueg Amerika diwar e zielloù a eure : e 1861 e tiskouezas Laramie Peak, ha View of the Rocky Mountains, Lander's Peak e 1863. Brud bras a c'hounezas gant an div daolenn-se, ken e voe medalennet en Aostria, e Bavaria, e Belgia hag e Prusia, hag enoret ent-ofisiel e Bro-C'hall, e Rusia hag e Turkia.
E 1859 e tistroas A. Bierstadt da gornaoueg Amerika a-gevret gant ar skrivagner Fitz Hugh Ludlow (1797-1867). E-pad seizh sizhun e chomas e Yosemite Valley, e Kalifornia. A-hed ar bloavezhioù 1860 ec'h implijas an tresadennoù en devoa graet eno evit livañ taolennoù bras-divent. A-c'houde e veajoù gant Lander ha Ludlow e voe lakaet d'ar gwellañ livour a-fed gweledvaoù ar Wild West.
D'an 12 a viz Ebrel 1861 e tarzhas ar Brezel diabarzh. E 1861 end-eeun e voe galvet d'ur prantad stummadur milourel e Camp Cameron e North Cambridge, e Massachusetts ; goude-se e livas Guerrilla Warfare, Civil War (1862) diwar ul luc'hskeudenn bet kemeret gant e vreur Edward. E 1863 e voe galvet en-dro, met goprañ un den all evit monet d'ar brezel en e lec'h a eure.
E 1867, daou vloaz goude diwezh ar Brezel diabarzh, e tistroas al livour da Europa. Pan erruas e Londrez e lakaas div zaolenn war ziskouez en un degemer prevez gant ar rouanez Victoria. E-pad daou vloaz goude-se e veajas dre Europa ; e Roma e gwirionez e livas Among the Sierra Nevada, California e 1868, a ziskouezas e Berlin hag e London kent he c'has da SUA dre vordreizher.
Daoust dezhañ bezañ en estrenvro e chomas brudet en SUA. Goude e daolennoù awenet gant Yosemite Valley e voe pedet da ambroug ergerzherien er C'hornôg ; gant kompagnunezhioù hent-houarn e voe pedet ivez, da livañ ar Grand Canyon hag e drowardroioù.
Pa voe taget e wreg gant an dorzhellegezh e 1876 e tremenas A. Bierstadt kalz amzer ganti e Nassau, e Bahamas, betek he zremenvan e 1893 ; e-keit-se e kendalc'he da veajiñ e kornôg Amerika hag e Kanada ha da livañ en e studio e New York, a voe distrujet gant un tan-gwall e 1882, ha kalz taolennoù ivez.
D'an 18 a viz C'hwevrer 1902 e varvas Albert Bierstadt e New York, oadet a 72 vloaz. Beziet e voe e New Bedford, e Massachussets
Ur 500 taolenn bennak zo bet livet gant A. Bierstad, a reas berzh bras a-hed e remzad. Da zeiz e dremenvan avat e oa aet giz ar gweledvaoù meur da get a-werso. Peuzdisoñjet e voe e oberennoù betek ar bloavezhioù 1960, pa voe lakaet lod eus e daolennoù-studi war ziskouez.
Setu amañ ul listenn eus an oberennoù diwar zorn Albert Bierstadt hag a zo deuet betek ennomp.
Peuznes eo lod deiziadoù.
A Quiet Cove • A Strike – Salmon Fishing, Cascapedia River, Canada • Autumn in New Hampshire • Blue and White Cloud • Boston Harbor at Night • Brook in Woods • Canyon and River • Cloud Study • Elk • Finsterhorn • Fishing from a Canoe • Florida Scene • Hetch Hetchy Cañon, California • Home of the Rainbow, Horseshoe Falls, Niagara • Iceberg • Indian Sunset: Deer by a Lake • Irvington Woods • Lakeshore Landscape • Lander's Peak, Wyoming • Landscape (div daolenn) • Lower Yosemite Valley • Mountain Landscape with Sunset • Mountain Landscape • Mountain Scene • Mountain Study • Mt. Hood, Oregon • Niagara from the American Side • Ox • Pioneers of the Woods, California • Redwood Trees • Rocky Mountain Landscape • Rocky Mountains • Sailboats on the Hudson River • Seals on the California Coast • Shady Pool White Mountains New Hampshire • Spur at the Edge at Sunset, Grindewald • Sunrise in the Hetch Hetchy Valley, California • Sunset near the Platte River (Salt Lick at Sunset Glow) • Sunset on the Plains • Sunset – Last Reflections – Cloud Study • Teton Range, Moose, Wyoming • The Blue Grotto, Capri • The Buffalo Trail • The Conflagration • The Hetch Hetchy Valley, California (div gentel) • The High Sierras • The Iceberg • The Pacific Coast (The Bay of San Francisco) • The Rocky Mountains • The Snow Mountain • The Trappers, Lake Tahoe • Tropical Landscape with Fishing Boats in Bay • Two Horses • View of Oakland • View of the Wetterhorn from Grindelwald • Wasatch Mountains, Utah • Waterfall Landscape • Waterfall [Minnehaha Falls, Minneapolis, Minnesota] • Western Lake • Wooded Hillside • Woodland Sunset • Yosemite Falls (div gentel) • Yosemite Valley • Yosemite Valley (div gentel) • Yosemite